De har tidligere været i krig for deres land, men i denne uge er det mere fredelige slag, danske og amerikanske veteraner skal udkæmpe i Aalborg. Her er byen nemlig vært for en ishockeyturnering for veteraner. Det er den nordjyske veteranforening Operators Hockey Club, der har arrangeret turneringen i samarbejde med Aalborg Kommune og med hjælp fra Forsvarets Veterancenter og Trænregimentet. - Vi er utrolig glade for, at Aalborg Kommune støtter op omkring deres veteraner og ønsker at bidrage til, at sådan en turnering kan afvikles i Gigantium. Da vi kontaktede Aalborg Kommune og præsenterede vores formål med turneringen, blev vi mødt med opbakning hele vejen rundt, siger projektleder Esben Blicher fra Operators Hockey Club. Landskamp i vente Veteranerne fra Operators Hockey Club var i 2019 i USA for at deltage i en lignende ishockeyturnering. Det var meningen, at Aalborg skulle være værter for turneringen allerede i 2020, men coronapandemien har i to år spændt ben for afviklingen. Med coronavirussen på behørig afstand kan omkring 50 amerikanske krigsveteraner i denne uge gøre deres indtog på isen i Aalborg. Her vil de syv deltagende hold i løbet af ugen spille mod hinanden. - Amerikanerne var fantastiske værter for Operators Hockey Club tilbage i 2019, og det er på baggrund af dette, at vi nu vil arrangere en ishockeyturnering i Aalborg for danske og amerikanske krigsveteraner. Vi vil give noget igen til de amerikanske samt vores egne veteraner. Denne turnering vil uden tvivl sætte Aalborg på veteran-verdenskortet, siger Esben Blicher. Turneringens højdepunkt er en landskamp mellem de danske og de amerikanske veteraner. Den spilles torsdag eftermiddag klokken 16.15, og Operators Hockey Club håber på opbakning fra tribunerne. - Selvom tempoet ikke vil være det samme som i en ligakamp, håber vi, at mange tilskuere vil finde vej til Gigantium, og at de vil være med til at overvære denne lidt anderledes landskamp. Det vil betyde rigtig meget for vores veteraner samt være en flot gestus over for vores amerikanske gæster, siger Esben Blicher.

Opsummering:
Danske og amerikanske krigsveteraner mødes i denne uge til ishockeyturnering i Aalborg. Højdepunktet er torsdagens landskamp mellem veteranerne.